****

***Եվրոպական պայմանագրերի շարք-թիվ 187***

**«ՄԱՐԴՈՒ ԻՐԱՎՈՒՆՔՆԵՐԻ ԵՎ ՀԻՄՆԱՐԱՐ ԱԶԱՏՈՒԹՅՈՒՆՆԵՐԻ ՊԱՇՏՊԱՆՈՒԹՅԱՆ ՄԱՍԻՆ» ԿՈՆՎԵՆՑԻԱՅԻՆ ԿԻՑ՝ «ԲՈԼՈՐ ԴԵՊՔԵՐՈՒՄ ՄԱՀԱՊԱՏԺԻ ՎԵՐԱՑՄԱՆ ՄԱՍԻՆ» ԹԻՎ 13 ԱՐՁԱՆԱԳՐՈՒԹՅՈՒՆ**

*Վիլնյուս, 03.05.2002 թ.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Եվրոպայի խորհրդի ներքոստորագրյալ անդամ պետությունները,

համոզված լինելով, որ յուրաքանչյուր անձի կյանքի իրավունքը ժողովրդավարական հասարակությունում հիմնական արժեք է, եւ մահապատժի վերացումը կենսականորեն կարեւոր է այս իրավունքի պաշտպանության եւ բոլոր մարդկանց բնորոշ արժանապատվության լիարժեք ճանաչման համար,

ցանկանալով ամրապնդել 1950 թվականի նոյեմբերի 4-ին Հռոմում ստորագրված՝ Մարդու իրավունքների եւ հիմնարար ազատությունների պաշտպանության մասին» կոնվենցիայով (այսուհետ՝ Կոնվենցիա) երաշխավորված կյանքի իրավունքի պաշտպանությունը,

հաշվի առնելով, որ Կոնվենցիայի՝ 1983 թվականի ապրիլի 28-ին Ստրասբուրգում ստորագրված թիվ 6 արձանագրությամբ, որը վերաբերում է մահապատժի վերացմանը, չի բացառվում մահապատիժը՝ պատերազմի ժամանակ կամ պատերազմի անմիջական վտանգի պայմաններում կատարված արարքների համար,

վճռական լինելով ձեռնարկել վերջնական քայլ՝ ուղղված բոլոր դեպքերում մահապատժի վերացմանը,

համաձայնեցին հետեւյալի շուրջ.

**Հոդված 1. Մահապատժի վերացումը**

Մահապատիժը վերացվում է։ Ոչ ոք չի կարող դատապարտվել կամ ենթարկվել մահապատժի։

**Հոդված 2. Շեղումներ կատարելու արգելքը**

Սույն արձանագրության դրույթներից չպետք է կատարվի որեւէ շեղում՝ Կոնվենցիայի 15-րդ հոդվածի համաձայն։

**Հոդված 3. Վերապահումներ կատարելու արգելքը**

Սույն արձանագրության դրույթների վերաբերյալ չի կարող կատարվել որեւէ վերապահում՝ Կոնվենցիայի 57-րդ հոդվածի համաձայն։

**Հոդված 4. Տարածքային կիրառումը**

1. Ցանկացած պետություն կարող է Արձանագրությունը ստորագրելիս կամ դրա վավերագիրը, ընդունման կամ հաստատման փաստաթղթերն ի պահ հանձնելիս նշել այն տարածքը կամ տարածքները, որոնց նկատմամբ սույն արձանագրությունը կիրառվելու է։

2. Ցանկացած պետություն կարող է ավելի ուշ` ցանկացած պահի, Եվրոպայի խորհրդի գլխավոր քարտուղարին ուղղված հայտարարությամբ սույն արձանագրության կիրառումը տարածել հայտարարության մեջ նշված որեւէ այլ տարածքի նկատմամբ: Այդ տարածքի նկատմամբ Արձանագրությունն ուժի մեջ է մտնում նման հայտարարությունը գլխավոր քարտուղարի կողմից ստանալու օրվանից հետո` եռամսյա ժամկետը լրանալուն հաջորդող ամսվա առաջին օրը:

3. Նախորդ երկու կետերի համաձայն կատարված ցանկացած հայտարարություն, որը վերաբերում է դրանում նշված որեւէ տարածքի, կարող է չեղյալ հայտարարվել կամ փոփոխվել գլխավոր քարտուղարին ուղղված ծանուցման միջոցով: Չեղյալ հայտարարումը կամ փոփոխությունն ուժի մեջ են մտնում նման ծանուցումը գլխավոր քարտուղարի կողմից ստանալու օրվանից հետո` եռամսյա ժամկետը լրանալուն հաջորդող ամսվա առաջին օրը:

**Հոդված 5. Կապը Կոնվենցիայի հետ**

Սույն արձանագրության 1-ին եւ 4-րդ հոդվածների դրույթները Կողմ պետությունների կողմից դիտվում են որպես Կոնվենցիայի լրացուցիչ հոդվածներ, եւ կիրառվում են Կոնվենցիայի համապատասխանաբար բոլոր դրույթները:

**Հոդված 6. Ստորագրումը եւ վավերացումը**

Սույն արձանագրությունը բաց է Եվրոպայի խորհրդի՝ Կոնվենցիան ստորագրած անդամ պետությունների կողմից ստորագրման համար: Այն ենթակա է վավերացման, ընդունման կամ հաստատման: Եվրոպայի խորհրդի անդամ պետությունը չի կարող սույն արձանագրությունը վավերացնել, ընդունել կամ հաստատել՝ առանց Կոնվենցիան նախկինում վավերացրած լինելու կամ միաժամանակ վավերացնելու: Վավերագրերը, ընդունման կամ հաստատման փաստաթղթերն ի պահ են հանձնվում Եվրոպայի խորհրդի գլխավոր քարտուղարին:

**Հոդված 7. Ուժի մեջ մտնելը**

1. Սույն արձանագրությունը, 6-րդ հոդվածի դրույթներին համապատասխան, ուժի մեջ է մտնում Եվրոպայի խորհրդի անդամ տասը պետությունների կողմից Արձանագրությամբ պարտավորված լինելու մասին իրենց համաձայնությունն արտահայտվելու օրվանից հետո` եռամսյա ժամկետը լրանալուն հաջորդող ամսվա առաջին օրը:

2. Ցանկացած այն անդամ պետության համար, որն Արձանագրությամբ պարտավորված լինելու մասին իր համաձայնությունն արտահայտում է հետագայում, Արձանագրությունն ուժի մեջ է մտնում վավերագիրը կամ ընդունման կամ հաստատման փաստաթուղթն ի պահ հանձնելու օրվանից հետո` եռամսյա ժամկետը լրանալուն հաջորդող ամսվա առաջին օրը:

**Հոդված 8. Ավանդապահի գործառույթները**

Եվրոպայի խորհրդի գլխավոր քարտուղարը Եվրոպայի խորհրդի անդամ պետություններին ծանուցում է՝

ա. ցանկացած ստորագրման մասին.

բ. վավերագիրը, ընդունման կամ հաստատման փաստաթուղթն ի պահ հանձնելու մասին.

գ. 4-րդ եւ 7-րդ հոդվածներին համապատասխան՝ սույն արձանագրությունն ուժի մեջ մտնելու օրվա մասին.

դ. սույն արձանագրությանը վերաբերող ցանկացած այլ գործողության, ծանուցման կամ հաղորդագրության մասին:

Ի հավաստումն որի՝ պատշաճ կերպով լիազորված ներքոստորագրյալներն ստորագրեցին սույն արձանագրությունը:

Կատարված է Վիլնյուս քաղաքում 2002 թվականի մայիսի 3-ին, մեկ օրինակից՝ անգլերեն եւ ֆրանսերեն, ընդ որում, երկու տեքստերն էլ հավասարազոր են, և այն ի պահ է հանձնվում Եվրոպայի խորհրդի արխիվներ։ Եվրոպայի խորհրդի գլխավոր քարտուղարը հաստատված օրինակներն ուղարկում է Եվրոպայի խորհրդի յուրաքանչյուր անդամ պետություն։

**Արձանագրությունը Հայաստանի Հանրապետության համար ուժի մեջ է մտել 2024թ. փետրվարի 1-ին**