ԱՐՁԱՆԱԳՐՈՒԹՅՈՒՆ

2000 թվականի հունիսի 21-ի Արձանագրությամբ հաստատված՝   
Անկախ Պետությունների Համագործակցության գործադիր կոմիտեի մասին կանոնադրությունում փոփոխություններ կատարելու մասին

«Անկախ Պետությունների Համագործակցության գործադիր կոմիտեի կանոնադրության հաստատման մասին» 2000 թվականի հունիսի 21-ի Արձանագրության մասնակից պետությունները՝ հաշվի առնելով ԱՊՀ պետությունների ղեկավարների խորհրդի 2022 թվականի դեկտեմբերի 7-ի «Անկախ Պետությունների Համագործակցության գործադիր կոմիտեի ղեկավարի պաշտոնի անվանումը փոփոխելու մասին» որոշումը, ինչպես նաեւ ԱՊՀ-ի շրջանակներում ընդունված այլ փաստաթղթեր,

համաձայնեցին հետեւյալի մասին.

1. 2000 թվականի հունիսի 21-ի Արձանագրությամբ հաստատված՝ Անկախ Պետությունների Համագործակցության գործադիր կոմիտեի մասին կանոնադրությունում կատարել փոփոխություններ.

1.1. 6-րդ կետում՝

չորրորդ պարբերությունից «ստեղծման եւ» բառերը հանել,

իններորդ պարբերությունը շարադրել հետեւյալ խմբագրությամբ՝ «աջակցություն ԱՊՀ մասնակից պետություններին հանցագործության, ահաբեկչության եւ ծայրահեղականության դեմ պայքարի համատեղ ծրագրերի եւ միջոցառումների իրականացման հարցում,»։

1.2. 7-րդ կետում՝

տասնվեցերորդ պարբերությունը հանել,

ավելացնել հետեւյալ բովանդակությամբ տասնութերորդ պարբերություն (հաշվի առնելով նոր համարակալումը)՝ «վարում է Անկախ Պետությունների Համագործակցության իրավական ակտերի եւ այլ փաստաթղթերի միասնական ռեեստրը.»,

նախավերջին պարբերությունը հանել։

1.3. 8-րդ եւ 9-րդ կետերը շարադրել հետեւյալ խմբագրությամբ.

«8. Կոմիտեն բաղկացած է Անկախ Պետությունների Համագործակցության գլխավոր քարտուղարից (այսուհետ՝ Գլխավոր քարտուղար), նրա տեղակալներից, դեպարտամենտներից եւ այլ կառուցվածքային ստորաբաժանումներից։

Գլխավոր քարտուղարը Համագործակցության գլխավոր վարչական պաշտոնատար անձն է, որը նշանակվում է 3 տարի ժամկետով ԱՊՀ մասնակից պետությունների առաջարկությամբ, Համագործակցության պետությունների ղեկավարների խորհրդի կողմից՝ ընդհանուր համաձայնության գալու միջոցով ընդունված որոշմամբ։ Գլխավոր քարտուղարի պաշտոնից վաղաժամկետ ազատելու դեպքում որոշումն ընդունվում է ԱՊՀ պետությունների ղեկավարների խորհրդի անդամների ձայների պարզ մեծամասնությամբ։

Գլխավոր քարտուղարն ունի մինչեւ չորս տեղակալ, որոնցից մեկը առաջինն է Բելառուսի Հանրապետությունից՝ որպես Կոմիտեի մշտական գտնվելու երկիր։ Գլխավոր քարտուղարի տեղակալները պաշտոնի են նշանակվում ռոտացիոն հիմքերով, 3 տարի ժամկետով եւ ազատվում են պաշտոնից ԱՊՀ կառավարությունների ղեկավարների խորհրդի կողմից՝ Համագործակցության մասնակից պետությունների առաջարկությամբ։ Գլխավոր քարտուղարի տեղակալները չեն կարող լինել միեւնույն պետության քաղաքացիներ։

Գլխավոր քարտուղարը՝

ղեկավարում է Կոմիտեի գործունեությունը եւ պատասխանատվություն է կրում ստանձնած խնդիրները կատարելու համար,

կազմակերպում է Պետությունների ղեկավարների խորհրդի, Կառավարությունների ղեկավարների խորհրդի, Արտաքին գործերի նախարարների խորհրդի, Տնտեսական խորհրդի նիստերի նախապատրաստումը եւ անցկացնումը եւ մասնակցում է դրանց նիստերին,

համակարգում է իր իրավասության շրջանակներում ԱՊՀ ճյուղային համագործակցության մարմինների աշխատանքը քաղաքական, տնտեսական, մշակութամարդասիրական, իրավական, իրավապահ, ռազմական եւ ռազմատեխնիկական համագործակցության, Համագործակցությունում ինտեգրացման գործընթացների զարգացման հարցերով,

ներկայացնում է փաստաթղթերի նախագծերը Պետությունների ղեկավարների խորհրդի, Կառավարությունների ղեկավարների խորհրդի, Արտաքին գործերի նախարարների խորհրդի եւ Տնտեսական խորհրդի քննարկմանը, ստորագրում է նիստերի արձանագրությունները,

տեղեկացնում է Համագործակցության մասնակից պետություններին, Պետությունների ղեկավարների խորհրդին, Կառավարությունների ղեկավարների խորհրդին, Արտաքին գործերի նախարարների խորհրդին, Տնտեսական խորհրդին, իսկ անհրաժեշտության դեպքում՝ նաեւ ԱՊՀ այլ մարմինների՝ Համագործակցության շրջանակներում ընդունված որոշումների եւ պայմանագրերի իրականացման ընթացքի մասին,

ԱՊՀ մասնակից պետությունների հետ նախնական խորհրդակցությունների արդյունքները հաշվի առնելով՝ փոխգործակցում է պետությունների, ինչպես նաեւ մյուս միջազգային միջկառավարական կազմակերպությունների հետ, ԱՊՀ պետությունների ղեկավարների խորհրդի հանձնարարությամբ ստորագրում է նրանց հետ համագործակցության մասին փաստաթղթերը՝ ստանձնած լիազորությունների սահմաններում,

սահմանված կարգով հաստատում է Կոմիտեի կառուցվածքը, հաստիքացուցակը՝ համապատասխանաբար ԱՊՀ պետությունների ղեկավարների խորհրդի եւ կառավարությունների ղեկավարների խորհրդի կողմից հաստատված՝ թվաքանակի եւ դրա պահպանման համար սահմանված ծախսերի սահմաններում,

սահմանում է Կոմիտեի կառուցվածքային ստորաբաժանումների գործառույթները,

աջակցում է Համագործակցության մարմինների միջեւ փոխգործակցության ապահովմանը,

Համագործակցության մարմինների միասնական բյուջեի միջոցների գլխավոր տնօրինողն է եւ սահմանված կարգով ԱՊՀ կառավարությունների ղեկավարների խորհրդի հաստատմանն է ներկայացնում գալիք տարվա Համագործակցության մարմինների միասնական բյուջեի նախագիծը եւ նախորդ տարվա միասնական բյուջեի կատարման մասին հաշվետվությունը,

անում է իր իրավասության մեջ մտնող հարցերով կարգադրություններ,

Անկախ Պետությունների Համագործակցության զարգացման տեսանկյունից հետաքրքրություն ներկայացնող տեղեկատվությունը փոխանցում է Համագործակցության մասնակից պետությունների ղեկավարներին, կառավարությունների ղեկավարներին, արտաքին գործերի նախարարներին, Պետությունների ղեկավարների խորհրդին, Կառավարությունների ղեկավարների խորհրդին, Արտաքին գործերի նախարարների խորհրդին, Տնտեսական խորհրդին, ինչպես նաեւ Համագործակցության մյուս մարմինների ղեկավարներին, նրանց քննարկմանն է ներկայացնում համապատասխան առաջարկություններ,

իրականացնում է ԱՊՀ պետությունների ղեկավարների խորհրդի եւ կառավարությունների ղեկավարների խորհրդի կողմից նրան վերապահված այլ գործառույթներ։

9. Կոմիտեում քվոտային են Անկախ Պետությունների Համագործակցության մասնակից պետությունների առաջարկությամբ նշանակվող՝ Գլխավոր քարտուղարի տեղակալների, ինչպես նաեւ դեպարտամենտների տնօրենների եւ նրանց տեղակալների պաշտոնները։

Մյուս աշխատակիցներին Գլխավոր քարտուղարը նշանակում է մրցութային հիմունքներով»։

1.4. 18-րդ կետը հանել։

1.5. 19-րդ կետը շարադրել հետեւյալ խմբագրությամբ.

«19. Կոմիտեի ֆինանսատնտեսական գործունեության վերստուգումն անցկացվում է երկու տարին մեկ անգամ, ԱՊՀ մասնակից պետությունների պետական ֆինանսական վերահսկողության մարմինների ներկայացուցիչներից բաղկացած հանձնաժողովի կողմից»։

1.6. 21-րդ կետը շարադրել հետեւյալ խմբագրությամբ.

«21. Կոմիտեի գտնվելու վայրը Բելառուսի Հանրապետությունն է, Մինսկ քաղաքը։

Կոմիտեի բաժանմունքի գտնվելու վայրը Ռուսաստանի Դաշնությունն է, Մոսկվա քաղաքը։

Կոմիտեն կարող ունենալ իր բաժանմունքները Համագործակցության մասնակից պետություններում՝ ԱՊՀ պետությունների ղեկավարների խորհրդի որոշմանը համապատասխան»։

2. Սույն արձանագրությունն ուժի մեջ է մտնում այն ստորագրած Կողմերի կողմից այն ուժի մեջ մտնելու համար անհրաժեշտ ներպետական ընթացակարգերի կատարման մասին երրորդ ծանուցումն ավանդապահի կողմից ստանալու օրվանից 30 օրը լրանալուց հետո։

Ներպետական ընթացակարգերն ավելի ուշ կատարած Կողմերի համար սույն արձանագրությունն ուժի մեջ է մտնում համապատասխան փաստաթղթերն ավանդապահի կողմից ստանալու օրվանից 30 օրը լրանալուց հետո։

Կատարված է Բիշքեկ քաղաքում 2023 թվականի հոկտեմբերի 13-ին, մեկ բնօրինակից՝ ռուսերեն։ Բնօրինակը պահվում է Անկախ Պետությունների Համագործակցության գործադիր կոմիտեում, որը սույն արձանագրությունը ստորագրած պետություններից յուրաքանչյուրին կուղարկի դրա հաստատված պատճենը։

|  |  |
| --- | --- |
| Ադրբեջանի Հանրապետության կողմից՝ | Ռուսաստանի Դաշնության կողմից՝ |
| *վերապահումով [ստորագրություն]* | *[ստորագրություն]* |
| Հայաստանի Հանրապետության կողմից՝ | Տաջիկստանի Հանրապետության կողմից՝ |
| *[ստորագրություն]* | *[ստորագրություն]* |
| Բելառուսի Հանրապետության կողմից՝ | Թուրքմենստանի կողմից՝ |
| *[ստորագրություն]* |  |
| Ղազախստանի Հանրապետության կողմից՝ | Ուզբեկստանի Հանրապետության կողմից՝ |
| *[ստորագրություն]* | *[ստորագրություն]* |
| Ղրղզստանի Հանրապետության կողմից՝ | Ուկրաինայի կողմից՝ |
| *[ստորագրություն]* |  |
| Մոլդովայի Հանրապետության կողմից՝ |  |
|  |  |

Արձանագրությունը Հայաստանի Հանրապետության համար ուժի մեջ է մտել 2024թ. ապրիլի 27-ին

ԱԴՐԲԵՋԱՆԻ ՀԱՆՐԱՊԵՏՈՒԹՅԱՆ

ՎԵՐԱՊԱՀՈՒՄ

2000 թվականի հունիսի 21-ի Արձանագրությամբ հաստատված՝   
Անկախ Պետությունների Համագործակցության գործադիր կոմիտեի մասին կանոնադրությունում փոփոխություններ կատարելու   
մասին արձանագրության

Հաշվի առնելով Ադրբեջանի Հանրապետության՝ «Անկախ Պետությունների Համագործակցության գործադիր կոմիտեի կանոնադրության հաստատման մասին» 2000 թվականի հունիսի 21-ի Արձանագրության առնչությամբ հատուկ կարծիքը։

Բացառությամբ Գլխավոր քարտուղարի՝ քաղաքական համագործակցության եւ պետությունների ու միջազգային այլ միջկառավարական կազմակերպությունների հետ փոխգործակցության հարցերում ԱՊՀ ճյուղային համագործակցության մարմինների աշխատանքը համակարգելու իրավասության։

|  |  |  |
| --- | --- | --- |
| Ադրբեջանի Հանրապետության նախագահ | *[ստորագրություն]* | Իլհամ Ալիեւ |