**ՀԱՄԱՁԱՅՆԱԳԻՐ**

**Ռադիացիոն իրավիճակի մշտադիտարկման տվյալներ փոխանակելիս   
ԱՊՀ մասնակից պետությունների փոխգործակցության մասին**

Սույն համաձայնագրի մասնակից պետությունների կառավարությունները, այսուհետ՝ Կողմեր,

հիմնվելով «Միջուկային վթարի կամ ռադիացիոն վթարային իրավիճակի առաջացման դեպքում պատրաստականության եւ դրանց հետեւանքների վերացման ժամանակ փոխօգնության ապահովման մասով ԱՊՀ մասնակից պետությունների փոխգործակցության մասին» 2018 թվականի նոյեմբերի 2-ի համաձայնագրի վրա,

հաշվի առնելով ԱԷՄԳ-ի եւ այլ միջազգային կազմակերպությունների անվտանգության նորմերում արտացոլված՝ խաղաղ նպատակներով ատոմային էներգիայի օգտագործման ժամանակ անվտանգության ապահովման սկզբունքները եւ մոտեցումները,

հաշվի առնելով միջպետական տեղեկատվական փոխանակման ոլորտում միջազգային պայմանագրերը, այդ թվում՝ այն միջազգային կազմակերպությունների եւ ինտեգրացիոն միավորումների շրջանակներում ընդունվածները, որոնց անդամներն են Անկախ Պետությունների Համագործակցության (այսուհետ՝ ԱՊՀ) մասնակից պետությունները,

ելնելով նորմատիվ իրավական գործիքների հետագա կատարելագործման եւ, կայուն զարգացման նպատակներին համապատասխանող նոր տեխնոլոգիաներին անցնելու, միջուկային նյութերի եւ ռադիոակտիվ նյութերի ապօրինի տարածումը բացառելու եւ միջուկային ու ռադիացիոն անվտանգության երաշխավորված ապահովման անհրաժեշտությունից,

հաշվի առնելով ԱՊՀ մասնակից պետությունների բնակչության ռադիացիոն անվտանգության ապահովման ժամանակ տեղեկատվական փոխգործակցության անվերապահ անհրաժեշտությունը,

**համաձայնեցին հետեւյալի մասին.**

Հոդված 1

Սույն համաձայնագրի նպատակներով գործածվող եզրույթներն ու սահմանումներն ունեն հետեւյալ նշանակությունները.

**ռադիացիոն իրավիճակի մշտադիտարկում՝** երկարատեւ պարբերական դիտարկումների համակարգ՝ ռադիացիոն իրավիճակը գնահատելու, ինչպես նաեւ հետագայում դրա փոփոխությունը կանխատեսելու նպատակով.

**ռադիացիոն իրավիճակի մշտադիտարկման տվյալների փոխանակում՝** միջուկային եւ ռադիացիոն վտանգավոր օբյեկտների բնականոն գործունեության եւ ճգնաժամային իրավիճակներում ռադիացիոն իրավիճակի մասին տվյալների տեղեկատվական փոխանակում.

**ռադիոակտիվ նյութերի անդրսահմանային փոխանցում՝** օդային եւ (կամ) ջրային հոսքերով մեծ հեռավորությունների վրա ռադիոակտիվ նյութերի տարածում այն պետությունների սահմաններից դուրս, որոնց տարածքներում է գտնվում ռադիոակտիվ նյութերի արտանետման աղբյուրը.

**Կողմերի լիազոր (իրավասու) մարմիններ՝** Կողմերի պետական մարմիններ եւ կազմակերպություններ, այլ ազգային մարմիններ, որոնք, սույն համաձայնագրի մասնակից պետությունների օրենսդրությանը համապատասխան, օժտված են ռադիացիոն իրավիճակի մշտադիտարկման իրականացման լիազորություններով, ապահովում են սույն համաձայնագրի մասնակից պետությունների տարածքում ռադիոակտիվ նյութերի անդրսահմանային փոխանցման սպառնալիքի կամ առաջացման դեպքում ռադիացիոն իրավիճակի մշտադիտարկման համակարգերով ստացվող տվյալների հավաքումը, պահպանումը եւ փոխանակումը եւ պատասխանատու են սույն համաձայնագրի իրագործման համար,

**ռադիացիոն իրավիճակի մշտադիտարկման պետական (ազգային) համակարգ՝** համակարգ, որը միավորում է սույն համաձայնագրի մասնակից պետության տարածքում գործող ռադիացիոն իրավիճակի մշտադիտարկման բոլոր համակարգերը, որոնք ապահովում են սույն համաձայնագրի մասնակից պետության տարածքում ռադիացիոն իրավիճակի դրության մասին տվյալների հավաքումը, փոխանցումը, վերլուծությունը եւ կանխատեսումը:

Հոդված 2

Սույն համաձայնագրի նպատակներն են՝

սույն համաձայնագրի մասնակից պետությունների տարածքներում ռադիացիոն իրավիճակի մշտադիտարկման տվյալների փոխանակման հարցերով` Կողմերի լիազոր (իրավասու) մարմինների փոխգործակցության կազմակերպումը.

սույն համաձայնագրի մասնակից պետությունների տարածքներում ռադիացիոն իրավիճակի դրության եւ դրա փոփոխության մասին տվյալների եւ տեղեկատվության տրամադրումն ու ստացումը.

սույն համաձայնագրի մասնակից պետությունների տարածքներ, այդ թվում՝ երրորդ երկրների տարածքներից ռադիոակտիվ նյութերի անդրսահմանային փոխանցման սպառնալիքի կամ առաջացման դեպքում ռադիացիոն իրավիճակի մշտադիտարկման տվյալների փոխանակումը:

**Հոդված 3**

Սույն համաձայնագրի գործողությունը տարածվում է ռադիացիոն իրավիճակի մշտադիտարկման պետական (ազգային) համակարգերով ստացվող տվյալների վրա:

Սույն համաձայնագրի գործողությունը չի տարածվում ատոմային էներգիայի օգտագործման օբյեկտների արդյունաբերական հարթակներից ստացվող ռադիացիոն իրավիճակի մշտադիտարկման տվյալների վրա:

Հոդված 4

Յուրաքանչյուր Կողմ սահմանում է այն լիազոր (իրավասու) մարմինը (մարմինները), որին (որոնց) վերապահվում է սույն համաձայնագրի իրագործումը, ինչի մասին տեղեկացնում է սույն համաձայնագրի ավանդապահին՝ միաժամանակ ծանուցելով այն ուժի մեջ մտնելու համար անհրաժեշտ ներպետական ընթացակարգերի կատարման մասին:

Լիազոր (իրավասու) մարմնի գործառույթները կարող են կատարել նախարարությունները, գերատեսչությունները, պետական կորպորացիաները կամ այլ կազմակերպություններ, որոնք ապահովում են խաղաղ նպատակներով ատոմային էներգիայի օգտագործման բնագավառում Կողմերի գործունեության համակարգումը կամ իրականացնում են սույն համաձայնագրի մասնակից պետությունների տարածքներում ռադիացիոն իրավիճակի պետական մշտադիտարկումը:

Լիազոր (իրավասու) մարմնի փոփոխության դեպքում համապատասխան Կողմը 30 օրացուցային օրվա ընթացքում այդ մասին տեղեկացնում է սույն համաձայնագրի ավանդապահին:

Արդյունավետ համագործակցության ապահովման նպատակով Կողմերի լիազոր (իրավասու) մարմինները նշանակում են կոնտակտային անձանց:

Կոնտակտային անձանց նշանակման մասին Կողմերի լիազոր (իրավասու) մարմինների միջեւ տեղեկատվության փոխանակումն իրականացվում է Անկախ Պետությունների Համագործակցության մասնակից պետությունների՝ ատոմային էներգիայի խաղաղ նպատակներով օգտագործման հարցերով հանձնաժողովի (այսուհետ՝ Հանձնաժողով) քարտուղարության միջոցով:

Հոդված 5

Կողմերի լիազոր (իրավասու) մարմիններն ապահովում են սույն համաձայնագրի մասնակից պետությունների տարածքներում ռադիացիոն իրավիճակի մշտադիտարկման տվյալների փոխադարձ փոխանակումը:

Հոդված 6

Տեղեկատվական փոխգործակցության իրականացման եւ ռադիացիոն իրավիճակի մշտադիտարկման տվյալների փոխանակման ժամանակ Կողմերի լիազոր (իրավասու) մարմիններն ապահովում են.

ռադիացիոն իրավիճակի մշտադիտարկման տվյալների պարբերական փոխանակումը.

փոխանցվող տեղեկատվության հավաստիությունը.

անհրաժեշտության դեպքում՝ նախկինում փոխանցված տեղեկատվության մեջ ուղղումների եւ հստակեցումների օպերատիվ կատարումը.

ցանկացած անկանխատեսելի հանգամանքների առաջացման դեպքում տեղեկատվության (պաշտոնական հարցումների) փոխանցման անհնարինության մասին փոխադարձ նախազգուշացման յուրաժամանակությունը.

ստացված տեղեկատվության օգտագործումը բացառապես սույն համաձայնագրի նպատակներով:

Հոդված 7

Հանձնաժողովը համակարգում է սույն համաձայնագրի իրագործման աշխատանքը եւ, անհրաժեշտության դեպքում, կազմակերպում է խորհրդակցություններ ռադիացիոն իրավիճակի մշտադիտարկման տվյալների փոխադարձ փոխանակման հարցերով:

Հոդված 8

Սույն համաձայնագրին համապատասխան տեղեկատվական փոխգործակցության կազմակերպման համար անհրաժեշտ տեխնիկական եւ ծրագրային միջոցների շահագործումը Կողմերի լիազոր (իրավասու) մարմիններն ապահովում են ինքնուրույն՝ նախատեսելով դրանց պաշտպանությունը չարտոնված հասանելիությունից կամ տեղեկատվության արտահոսքից:

Կողմերի լիազոր (իրավասու) մարմինների կողմից համատեղ մշակվում է ռադիացիոն իրավիճակի մշտադիտարկման տվյալների փոխանակման միասնական կարգ, որը հաստատվում է Հանձնաժողովի որոշմամբ:

Ռադիացիոն իրավիճակի մշտադիտարկման տվյալների փոխանակման միասնական կարգը պարունակում է սույն համաձայնագրի մասնակից պետությունների տարածքներում ռադիացիոն իրավիճակի պարամետրերի մասին փոխանցվող տեղեկատվության ցանկը, ձեւաչափերը, արխիվացման ժամկետները եւ կանոնակարգը, Կողմերի լիազոր (իրավասու) մարմինների կոնտակտային տեղեկատվությունը:

Սույն համաձայնագրով պարտավորությունների կատարման հետ կապված ծախսերի ֆինանսավորումը Կողմերի կողմից իրականացվում է Կողմերին վերապահված գործառույթների կատարման նպատակով դրանց լիազոր (իրավասու) մարմինների համար ազգային բյուջեներով տարեկան նախատեսվող միջոցների հաշվին եւ սահմաններում, ինչպես նաեւ, ազգային օրենսդրությանը համապատասխան, Կողմերի (դրանց տնտեսավարող սուբյեկտների) կողմից ներգրավվող արտաբյուջետային աղբյուրների հաշվին:

Հոդված 9

Կողմերի լիազոր (իրավասու) մարմինների միջեւ տեղեկատվական փոխգործակցությունն իրականացվում է սույն համաձայնագրի մասնակից պետությունների օրենսդրության եւ միջազգային պարտավորությունների պահպանմամբ։ Սույն համաձայնագրի շրջանակներում չի իրականացվում սույն համաձայնագրի մասնակից պետությունների պետական գաղտնիք (պետական գաղտնիքներ) կազմող տեղեկատվության փոխանակում:

Այն տեղեկատվությունը, որը փոխանցվում է սույն համաձայնագրի շրջանակներում եւ Կողմի կողմից դիտարկվում է որպես տեղեկատվություն, որի տարածումը եւ (կամ) տրամադրումը սահմանափակված է դրա պետության օրենսդրությամբ, պետք է պարունակի «գաղտնի» դրոշմագիրը, եթե սույն համաձայնագրի մասնակից պետության օրենսդրությամբ այլ բան սահմանված չէ:

Հոդված 10

Կողմերի համաձայնությամբ՝ սույն համաձայնագրում կարող են կատարվել դրա անբաժանելի մասը կազմող փոփոխություններ, որոնք ձեւակերպվում են համապատասխան արձանագրությամբ։

Հոդված 11

Սույն համաձայնագրի կիրառման եւ մեկնաբանման հետ կապված՝ Կողմերի միջեւ ծագող վիճելի հարցերը կարգավորվում են շահագրգիռ Կողմերի միջեւ խորհրդակցությունների եւ բանակցությունների միջոցով կամ Կողմերի միջեւ համաձայնեցված այլ ընթացակարգով:

Հոդված 12

Սույն համաձայնագիրն ուժի մեջ է մտնում այն ուժի մեջ մտնելու համար անհրաժեշտ ներպետական ընթացակարգերն այն ստորագրած Կողմերի կողմից կատարվելու մասին երրորդ ծանուցումն ավանդապահի կողմից ստանալու ամսաթվից 30 օրը լրանալուց հետո։

Ներպետական ընթացակարգերն ավելի ուշ կատարած Կողմերի համար սույն համաձայնագիրն ուժի մեջ է մտնում համապատասխան ծանուցումներն ավանդապահի կողմից ստանալու օրվանից 30 օրը լրանալուց հետո։

Հոդված 13

Ուժի մեջ մտնելուց հետո սույն համաձայնագիրը միանալու համար բաց է ԱՊՀ ցանկացած մասնակից պետության համար՝ միանալու մասին փաստաթուղթն ավանդապահին փոխանցելու միջոցով։

Միացող պետության համար սույն համաձայնագիրն ուժի մեջ է մտնում միանալու մասին փաստաթուղթն ավանդապահի կողմից ստանալու ամսաթվից 30 օրը լրանալուց հետո։

Հոդված 14

Սույն համաձայնագիրը կնքվում է անորոշ ժամկետով։ Կողմերից յուրաքանչյուրն իրավասու է դուրս գալ սույն համաձայնագրից՝ ոչ ուշ, քան դուրս գալուց վեց ամիս առաջ իր այդպիսի մտադրության մասին գրավոր ծանուցում ուղարկելով ավանդապահին եւ կարգավորելով սույն համաձայնագրի գործողության ընթացքում ծագած պարտավորությունները։

Այն տեղեկատվության օգտագործումը, որը մեկ Կողմն ստացել է մյուս Կողմից սույն համաձայնագրի իրագործման ընթացքում, տեղեկատվությունն ստացած Կողմի համար դրա գործողության դադարումից հետո շարունակվելու է կարգավորվել սույն համաձայնագրի դրույթներով։

Կատարված է Սոչի քաղաքում, 2023 թվականի հունիսի 8-ին, մեկ բնօրինակից՝ ռուսերենով։ Սույն համաձայնագրի բնօրինակը պահվում է Անկախ Պետությունների Համագործակցության գործադիր կոմիտեում, որը սույն համաձայնագիրն ստորագրած յուրաքանչյուր պետություն կուղարկի դրա հաստատված պատճենը։

|  |  |
| --- | --- |
| **Ադրբեջանի Հանրապետության կառավարության կողմից՝**  \_\_\_\_\_\_\_\_\_\_\_\_\_\_\_\_\_\_\_\_\_ | **Ռուսաստանի Դաշնության կառավարության կողմից՝**  *[ստորագրություն]* |
| **Հայաստանի Հանրապետության կառավարության կողմից՝**  *[ստորագրություն]* | **Տաջիկստանի Հանրապետության կառավարության կողմից՝**  *[ստորագրություն]* |
| **Բելառուսի Հանրապետության կառավարության կողմից՝**  *[ստորագրություն]* | **Թուրքմենստանի կառավարության կողմից՝**  \_\_\_\_\_\_\_\_\_\_\_\_\_\_\_\_\_\_\_\_\_\_ |
| **Ղազախստանի Հանրապետության կառավարության կողմից՝**  *[ստորագրություն]*  **Ղրղզստանի Հանրապետության կառավարության կողմից՝**  *[ստորագրություն]* | **Ուզբեկստանի Հանրապետության կառավարության կողմից՝**  *[ստորագրություն]*  **Ուկրաինայի կառավարության կողմից՝** |
|  |  |
| **Մոլդովայի Հանրապետության կառավարության կողմից՝** |  |

**Համաձայնագիրը Հայաստանի Հանրապետության համար ուժի մեջ է մտել 2024թ. հունվարի 7-ին**